钦定古今图书集成/明伦汇编/官常典/第087卷 > 长乐郡王幼良
## 钦定古今图书集成/明伦汇编/官常典/第087卷 > 长乐郡王幼良

按《唐书》本传：长乐郡王幼良，资暴急，高祖数晓勒不
悛，有盗其马者，辄杀之。帝怒曰：“盗信有罪，王而专杀
可乎？”诏礼部尚书李纲召宗室即朝堂杖之百，乃释
去，为凉州都督，啸不逞为左右，市里苦之。太宗立，或
告王阴养士交境外，诏中书令宇文士及往代，并按
状。士及绳之急，左右恐，欲劫王，由间道趋长安，自明
不即北奔突厥。士及露劾，帝复遣侍御史孙伏伽鞠
视无异辞，遂赐死。六世孙回，《别传》。

按《旧唐书》本传，时有人盗其马者，幼良获盗而擅杀
之。高祖怒曰：“昔人赐盗马者酒，终获其报，尔辄行戮，
何无古风？盗者纵有罪矣，专杀岂非枉耶？”及太宗即
位，有告幼良阴养死士，交通境外，恐谋为反畔。诏遣中书令宇文士及代为都督，并按其事。士及虑其为
变，遂缢杀之。